**VÝZVA NA PREDKLADANIE ŽIADOSTÍ O POSKYTNUTIE PODPORY**

**V RÁMCI KOMPOMENTU 1 (ÚČASŤ NA PODUJATIACH)**

**SCHÉMY MINIMÁLNEJ POMOCI NA PODPORU STARTUPOV**

Slovak Business Agency ako vykonávateľ (ďalej len „**Vykonávateľ**“) *Schémy minimálnej pomoci na podporu startupov* (DM – 49/2024) zverejnenej v Obchodnom vestníku č. 167/2024 dňa 28. 08. 2024 (ďalej len „**Schéma**“), vyhlasuje v mene Ministerstva hospodárstva Slovenskej republiky ako poskytovateľa Schémy *Výzvu na predkladanie žiadostí o poskytnutie podpory v rámci Komponentu 1 (Účasť na podujatiach) Schémy minimálnej pomoci na podporu startupov* (ďalej len „**Výzva**“). Výzva sa vyhlasuje v rámci iniciatívy Startup Sharks.

Do Výzvy je možné prihlásiť sa podaním *Žiadosti o poskytnutie podpory v rámci Komponentu 1 (Účasť na podujatiach) Schémy minimálnej pomoci na podporu startupov* vrátane jej príloh (ďalej len „**Žiadosť**“), a to podľa podmienok uvedených v tejto Výzve.

**DO VÝZVY JE MOŽNÉ PRIHLÁSIŤ SA OD: 25. 12. 2024 do 25. 01. 2025**

1. **ZÁKLADNÉ INFORMÁCIE**

Zámerom Výzvy je zabezpečenie účasti na domácom a/alebo medzinárodnom podujatí zameranom na inovácie, technológie a startupy (ďalej len „**Podujatie**“), ktoré si oprávnený žiadateľ zvolí podľa vlastného výberu a ktoré sa musí konať v termíne najneskôr do 15. 03. 2025, pričom 15. 03. 2025 predstavuje najneskorší dátum návratu z Podujatia.

Podpora vo forme zabezpečenia účasti na Podujatiach bude poskytovaná nepriamou formou, a to na základe zákona č. 290/2016 Z. z. o podpore malého a stredného podnikania a o zmene a doplnení zákona č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov v znení neskorších predpisov (ďalej len „**Zákon o MSP**“), Schémy, v súlade so zákonom č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci) (ďalej len „**Zákon o štátnej pomoci**“) a podmienkami uvedenými v tejto Výzve.

Účasť na Podujatiach bude oprávneným žiadateľom celkom alebo sčasti zabezpečená prostredníctvom externého dodávateľa zabezpečeného Vykonávateľom (ďalej len „**Dodávateľ**“).

Žiadosť je potrebné podať minimálne 6 (šesť) týždňov pred začiatkom Podujatia.

Účasť na Podujatí je možné uskutočniť fyzickou alebo online formou.

Zúčastniť sa na Podujatí formou fyzickej účasti je možné ako:

1. návštevník Podujatia (uhrádzajú sa max. cestovné výdavky a/alebo výdavky na ubytovanie a vstupenky na Podujatie) alebo ako
2. vystavovateľ (uhrádzajú sa max. cestovné výdavky a/alebo výdavky na ubytovanie, vstupenky na Podujatie a/alebo výdavky na stánok),

a to podľa podmienok bližšie uvedených v časti 6. Výzvy.

V prípade online účasti je možné zúčastniť sa na Podujatí iba ako návštevník Podujatia (Vykonávateľ uhradí vstupenky na Podujatie), a to podľa podmienok bližšie uvedených v časti 6. Výzvy.

Pre účasť na každom Podujatí sa vyžaduje podanie osobitnej Žiadosti.

1. **OKRUH OPRÁVNENÝCH ŽIADATEĽOV**

Oprávnenými žiadateľmi pre účasť na Podujatí sú podnikatelia, ktorí spĺňajú podmienky uvedené v Článku E) Schémy, pričom od ich vzniku v čase podania Žiadosti neuplynulo viac ako 5 (päť) rokov (ďalej len „**Žiadateľ**“).

V uvedenej súvislosti, Žiadateľ, vo vzťahu k splneniu podmienok poskytnutia pomoci:

1. predloží identifikáciu subjektov, ktoré spolu s ním tvoria jediný podnik[[1]](#footnote-1) za účelom overenia stropu pomoci, resp. vyhlásenie, že nepatrí do skupiny podnikov, ktoré tvoria jediný podnik v zmysle Článku E) bod 2. Schémy,
2. preukáže vo forme vyhlásenia a Vykonávateľ overí, že spĺňa podmienky uvedené v Článku F) Schémy,
3. informuje Vykonávateľa, či v čase podania Žiadostipodľa Schémy nežiada o inú minimálnu pomoc aj od iného poskytovateľa pomoci, v rámci iných schém minimálnej pomoci, prípadne sa zaviaže, že ak by takúto žiadosť predložil v čase posudzovania Žiadosti, bude o tejto skutočnosti informovať Vykonávateľa,
4. uvedie svoj status v rámci príslušnej veľkostnej kategórie podľa definície mikro, malého a stredného podniku (ďalej len „**MSP**“)[[2]](#footnote-2), resp. preukáže vo forme vyhlásenia splnenie statusu MSP podľa definície MSP,
5. vyhlási, že sa voči nemu neuplatňuje vrátenie štátnej pomoci na základe rozhodnutia Európskej komisie, v ktorom bola táto štátna pomoc označená za neoprávnenú a nezlučiteľnú s vnútorným trhom[[3]](#footnote-3) (ak Žiadateľ patrí do skupiny podnikov, predloží toto vyhlásenie za všetkých členov skupiny podnikov, ktoré s ním tvoria jediný podnik).

Žiadateľ predloží aj vyhlásenie o tom, že:

1. je podnikateľom podľa ustanovenia § 2 odsek  2 zákona č. 513/1991 Zb. Obchodný zákonník v znení neskorších predpisov, založeným a existujúcim podľa práva Slovenskej republiky, so sídlom a/alebo miestom podnikania na území Slovenskej republiky,
2. ako Žiadateľ (právnická osoba oprávnená vykonávať podnikateľskú činnosť) nebol právoplatne odsúdený v zmysle zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov,
3. ako Žiadateľ (fyzická osoba oprávnená vykonávať podnikateľskú činnosť) nebol právoplatne odsúdený za trestný čin hospodársky, trestný čin proti majetku alebo iný trestný čin spáchaný úmyselne, ktorého skutková podstata, súvisí s predmetom podnikania,
4. voči nemu nie je vyhlásený konkurz ani povolená reštrukturalizácia[[4]](#footnote-4),
5. vo vzťahu k rovnakým oprávneným výdavkom v rámci Schémy nebola Žiadateľovi poskytnutá žiadna iná štátna ani minimálna pomoc.

Za účelom predchádzania konfliktu záujmov platí, že zamestnanec poskytovateľa alebo Vykonávateľa:

1. nemôže byť štatutárnym orgánom, členom štatutárneho orgánu, prokuristom a/alebo mať majetkovú účasť v právnickej osobe, ktorá je Žiadateľom,
2. nemôže byť fyzickou osobou (vrátane živnostníka), ktorá je Žiadateľom,
3. nemôže byť zamestnancom osoby, ktorá je Žiadateľom.

Túto skutočnosť je Žiadateľ povinný doložiť vyhlásením.

1. **PODMIENKY PODÁVANIA ŽIADOSTÍ**

Formulár Žiadosti v elektronickej podobe k nahliadnutiu je dostupný [TU](https://cms.npc.sk/media/startupy/msp/Ziadost%20o%20poskytnutie%20podpory%20v%20ramci%20Schemy%20minimalne%20pomoci%20na%20podporu%20startupov.pdf); vyplniť ho bude možné až v čase možnosti podávania Žiadostí.

Žiadateľ má právo počas trvania Výzvy podať viacero Žiadostí.

Žiadosť pozostáva z nasledovných príloh:

1. prihláška,
2. CV členov štatutárneho orgánu Žiadateľa,
3. pracovné zmluvy/dohody zamestnancov Žiadateľa, ktorí sa Podujatia majú zúčastniť,
4. prezentácia projektu/startupu/nápadu,
5. vyhlásenie Žiadateľa o právach viažucich sa k projektu,
6. vyhlásenie o splnení podmienok poskytnutia pomoci podľa prílohy č. 3 Schémy,
7. vyhlásenie a súhlas k spracúvaniu osobných údajov podľa prílohy č. 4 Schémy (predloží sa za každú dotknutú fyzickú osobu uvedenú v Žiadosti).

**Žiadosť sa predkladá v elektronickej podobe na webovom sídle** [**www.npc.sk**](http://www.npc.sk) **alebo v listinnej podobe[[5]](#footnote-5) na korešpondenčnú adresu: Slovak Business Agency, Karadžičova 7773/2, 811 09 Bratislava, Slovenská republika.**

Upozornenie: Kapacitné obmedzenie Vykonávateľa na doručenie Žiadosti v elektronickej podobe je ohraničené veľkosťou 20 MB.

1. **PODMIENKY POSÚDENIA ŽIADOSTÍ A CELKOVÁ VÝŠKA POMOCI**

Žiadosti budú posudzované nasledovne:

1. ak Žiadosť neobsahuje predpísané náležitosti, Vykonávateľ do 30 dní odo dňa doručenia Žiadosti vyzve Žiadateľa, aby ju doplnil. Ak Žiadateľ výzve na doplnenie Žiadosti v určenej lehote nevyhovie, Vykonávateľ Žiadosť zamietne,
2. všetky Žiadosti podané v termíne, ktoré splnia formálne náležitosti, budú predložené na vyhodnotenie komisii,
3. neúplné Žiadosti, Žiadosti doručené v lehote kratšej ako 6 (šesť) týždňov pred začiatkom Podujatia a Žiadosti, ktoré nebudú v rámci výzvy na doplnenie v určenej lehote zo strany Žiadateľa doplnené, nebudú predložené komisii,
4. po posúdení všetkých Žiadostí, komisia, na základe predložených Žiadostí a s dôrazom na kritéria vyhodnocovania Žiadostí, vyberie Žiadateľov, ktorým Vykonávateľ zabezpečí účasť na Podujatí celkom alebo sčasti prostredníctvom Dodávateľa,
5. v prípade schválenia Žiadosti pristúpi Vykonávateľ v mene Ministerstva hospodárstva Slovenskej republiky ako poskytovateľa k uzatvoreniu *Zmluvy o poskytnutí podpory vo forme zabezpečenia účasti na startup podujatí* v zmysle ustanovenia § 7 ods. 4 a 5 Zákona o MSP (ďalej len „**Zmluva**“). Nadobudnutím účinnosti Zmluvy sa Žiadateľ stáva prijímateľom (ďalej len „**Prijímateľ**“),
6. Vykonávateľ nie je povinný Zmluvu uzatvoriť, ak Žiadateľ pred jej uzatvorením neposkytuje Vykonávateľovi súčinnosť.

Celková výška minimálnej pomoci poskytnutá Prijímateľovi ako jedinému podniku v priebehu obdobia troch rokov predchádzajúcich dňu poskytnutia minimálnej pomoci spolu s minimálnou pomocou navrhovanou podľa Schémy nesmie presiahnuť strop minimálnej pomoci vo výške 300 000,- eur[[6]](#footnote-6).

1. **KRITÉRIÁ VYHODNOCOVANIA ŽIADOSTÍ**

Žiadosti budú vyhodnocované podľa nasledovných kritérií:

1. potenciál plného využitia účasti na Podujatí,
2. kvalita vypracovania prihlášky,
3. technologická vyspelosť, atraktivita a inovatívnosť produktu/myšlienky,
4. realizovateľnosť a uplatnenie projektu na trhu.
5. **BLIŽŠIE INFORMÁCIE SÚVISIACE S PODPOROU ÚĆASTI NA PODUJATIACH**
6. **Podujatie sa musí konať v termíne najneskôr do 15. 03. 2025**, **pričom 15. 03. 2025 predstavuje najneskorší dátum návratu z Podujatia**.
7. **poskytnutou pomocou budú uhradené výdavky spojené s účasťou na Podujatí pre max. 3 vyslaných zástupcov[[7]](#footnote-7) Žiadateľa**,
8. **Vykonávateľ a/alebo Dodávateľ môže uhradiť nasledovné typy výdavkov spojené s fyzickou účasťou na Podujatí, a to:**
9. **vstup na Podujatie a/alebo výdavky na stánok,**
10. **cestovné výdavky, t. j. cena letenky**,
11. **výdavky na ubytovanie,**
12. **Vykonávateľ a/alebo Dodávateľ uhradí výdavky spojené s online účasťou na Podujatí, a to:**
13. **online vstup na Podujatie**,
14. za oprávnené výdavky sa na účely tejto Výzvy nepovažujú najmä:
15. výdavky spojené s vízami,
16. výdavky spojené s poistením,
17. výdavky na lokálnu prepravu, dopravu na letisko a/alebo z letiska,
18. výdavky spojené so sponzoringom a/alebo partnerstvom,
19. dodatočné výdavky spojené s Podujatím, ak v Zmluve nie je uvedené inak,
20. platené úroky,
21. pokuty a penále,
22. colné poplatky,
23. Prijímateľ je na základe Zmluvy povinný zaslať Vykonávateľovi do termínu uvedeného v Zmluve scany originálov/originály dokumentov potvrdzujúce účasť vyslaných zástupcov Prijímateľa na Podujatí (najmä, nie však výlučne letenky, vstupenky na Podujatie a pod.),
24. Prijímateľ je na základe Zmluvy povinný vyplniť a doručiť Vykonávateľovi do termínu uvedeného v Zmluve Prijímateľom vypracovanú a originálne podpísanú *Záverečnú správu o účasti na podujatí,*
25. **refundácia oprávnených výdavkov (a to aj, ak vzniknú dodatočne) hradených prvotne Žiadateľom nie je následne možná**.
26. **ZÁVEREČNÉ INFORMÁCIE**
27. Žiadateľ je povinný poskytnúť Vykonávateľovi osobné údaje:
    1. štatutárneho orgánu/člena štatutárneho orgánu v rozsahu: meno, priezvisko, rodné číslo, adresa trvalého pobytu,
    2. kontaktnej osoby v rozsahu: meno, priezvisko, funkcia, resp. pracovná pozícia, telefonický kontakt, e-mailová adresa a
    3. vyslaných zástupcov Žiadateľa v rozsahu určenom v Zmluve,

a to v súlade so všeobecne záväznými právnymi predpismi, najmä s predpismi týkajúcimi sa ochrany osobných údajov. Podrobnosti o [Ochrane osobných údajov](http://www.sbagency.sk/ochrana-osobnych-udajov-0#.Xvw_CygzZPY) nájdete na webovom sídle Vykonávateľa,

1. Žiadateľ berie na vedomie poskytnutie údajov prípadne vybraných príloh Žiadosti Dodávateľovi,
2. výška disponibilných finančných prostriedkov určených na túto Výzvu je   
    **215 500,- eur**,
3. najnižšia a najvyššia výška podpory nie je v rámci Schémy stanovená, za predpokladu dodržania stropu v zmysle ustanovenia Článku J) bod 1. Schémy,
4. **komisia zasadá a Žiadosti vyhodnocuje v predpokladanom termíne:** **do 30 pracovných dní od doručenia Žiadosti, ktorá spĺňa formálne náležitosti Výzvy,**
5. **na poskytnutie podpory nie je právny nárok**,
6. viac informácií o evidencii a monitorovaní poskytnutej pomoci (IS SEMP) v zmysle Zákona o štátnej pomoci je k dispozícii na webovom sídle <https://semp.kti2dc.sk/>,
7. Vykonávateľ si vyhradzuje právo túto Výzvu zrušiť a/alebo zmeniť.

**Slovak Business Agency**

Karadžičova 7773/2

811 09 Bratislava

podujatia@sbagency.sk

+421 220 363 119

1. Článok E) bod 2. Schémy [↑](#footnote-ref-1)
2. Zaradenie do veľkostnej kategórie je možné určiť napr. pomocou Vzoru modelového vyhlásenia – Informácií potrebných na kvalifikovanie sa ako MSP, ktorý je súčasťou dokumentu Európskej komisie „Príručka pre používateľov k definícii MSP“, ktorý je dostupný na webovom sídle Európskej komisie: <http://ec.europa.eu/DocsRoom/documents/15582/attachments/1/translations> [↑](#footnote-ref-2)
3. § 7 odsek 6 písm. b) Zákona o štátnej pomoci [↑](#footnote-ref-3)
4. Podmienka sa vzťahuje aj na konania začaté a neukončené podľa zákona č. 328/1991 Zb. o konkurze a vyrovnaní v znení neskorších predpisov, ktorý bol účinný pred zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov. Rovnako sa podmienka vzťahuje na prípady zastavenia konkurzného konania pre nedostatok majetku Žiadateľa alebo zrušenia konkurzu pre nedostatok majetku Žiadateľa [↑](#footnote-ref-4)
5. V prípade zasielania Žiadosti v listinnej podobe sa za dátum podania Žiadosti rozumie dátum na podacej pečiatke pošty [↑](#footnote-ref-5)
6. Článok J) bod 1. Schémy [↑](#footnote-ref-6)
7. **Vyslaný zástupca Žiadateľa musí byť v čase podania Žiadosti a v čase konania Podujatia štatutárnym orgánom/členom štatutárneho orgánu Žiadateľa, fyzickou osobou, ktorá je spoločníkom, členom, akcionárom alebo prokuristom Žiadateľa, alebo zamestnancom Žiadateľa; vzťah vyslaného zástupcu Žiadateľa k Žiadateľovi musí byť preukázateľný vo forme akceptovateľnej Vykonávateľom** [↑](#footnote-ref-7)